**ZNANJE – MOĆ I/ILI ODGOVORNOST**

„Znanje je moć“ poznata je krilatica koju engleski filozof Francis Bacon (1561. – 1626.) izgovara početkom novog vijeka. U njoj se iščitava važnost znanja za čovjeka i napredak čovječanstva. Znanje je čovjeku dalo moć da napreduje i oblikuje svijet po svojoj mjeri. Stoljećima je čovjek vođen stajalištem da je priroda samo resurs koji može iskorištavati. Ulaskom u 20. st. čovjek se suočava s posljedicama tog svog nepromišljenog zaključka, jer postaje svjestan da u konačnom svijetu sa ograničenim resursima nije moguće beskonačno iskorištavati prirodu. Neke od posljedica takvog ljudskog postupanja su onečišćenje okoliša, ekološke katastrofe, klimatske promjene, gubitak bioraznolikosti, izumiranje vrsta, opasnosti nuklearne tehnologije, bolesti, zaraze…Vrijeme u kojem živimo obilježeno je prijetnjama zbog kojih je budućnost života na planetu postala neizvjesna.

Ako se vratimo na mit o Prometeju možemo spoznati da su čovjeku uskraćeni neki darovi koje posjeduju životinje. On je u odnosu na njih, ali i ostatak živog svijeta najslabije prilagođeno biće (niti je osobito brz i spretan, osjetila mu nisu naročito izoštrena, nema krzno koje bi ga štitilo od hladnoće, zube ili kandže koje bi ga štitile od neprijatelja). No, ono što ga odlikuje jest uspravan hod, spretno korištenje ruku i što je najvažnije **razvijen um. Zahvaljujući umu čovjek se razvija kao biće koje spoznaje,** on po svojoj prirodi teži spoznaji, stvara, prenosi i primjenjuje znanje i tako nadomješta sve svoje nedostatke. Prema mitu, Prometej ljudima daje vatru, simbol znanja, moći i napretka koji je čovjeku omogućio da uspostavi vlastiti poredak, ovlada prirodom i njenim zakonitostima. Sve navedeno još jedna je potvrda činjenice da je znanje moć, ali znamo da svaku moć prati i odgovornost za njeno korištenje.

Znanost je posljedica stvaranja i primjene znanja i prema mišljenju mnogih, omogućuje čovjeku da opstane i puno se ulaže u njen razvoj, jer ako su nova znanstvena saznanja nešto dobro, tada je važno da znanost neprestano napreduje…No postavlja se pitanje je li baš svako znanstveno otkriće nužno dobro?! Ako se gleda iz perspektive znanosti odgovor je potvrdan, no ako pitanje postavimo iz perspektive koja nije unutar same znanosti taj odgovor neće uvijek biti potvrdan. Je li neko znanje dobro ovisi o svrsi ili smislu posjedovanja tog znanja ili znanstvenog otkrića, kao i posljedicama do kojih to može dovesti. Postoji li znanje koje je toliko opasno da do njega nije uopće trebalo doći? Treba li spriječiti njegovo nastajanje? Iako živimo u vremenu u kojem posjedujemo mnoga znanja o svijetu, postajemo sve svjesniji svog neznanja o dugoročnim posljedicama svog djelovanja na čovjeka, buduće generacije i prirodu. **U tom kontekstu mnogi znanstvenici, filozofi, etičari smatraju da je stajalište „Znanje je moć“ potrebno zamijeniti stajalištem „Znanje je odgovornost“.**

**ZADATAK:**

**Molim vas da na ova pitanja u nastavku odgovorite pismeno i svoje odgovore pošaljete kao word – dokument u obliku objave u grupi (u poruci kliknuti na znak spajalice za prilaganje dokumenta)**

1. Kako tumačiš tvrdnju: „Znanje je moć.“? Objasni.
2. Što znanje omogućuje čovjeku? Objasni.
3. Kako čovjek koristi znanje i u koje svrhe? Objasni.
4. Težnja za novim spoznajama i novim otkrićima za čovjeka je prirodna pa je razvoj znanosti za čovjeka važan.

Je li svako znanje i svako otkriće dobro za čovjeka i svijet? Objasni.

1. Kako tumačiš tvrdnju: „Znanje je odgovornost.“? Objasni.
2. Koje su opasnosti neodgovornog korištenja znanja? Objasni.
3. Treba li znanost ograničavati moralnim normama ili ju treba pustiti da se potpuno slobodno razvija? Objasni.